Şarê Dirbêsîyê hêzanê xo yê pawitişî awan keno. Fermandaranê Dirbêsîyê ra Berxwedan Korşîto ke tewrê prosesê awankerdişê pawitişê Dirbêsîyê bîyo ANFyî rê qisey kerd.
Berxwedan Korşîtî ard ziwan ke şar semedo ke serebûtê Efrîn û Serêkanîyê dibare mebê vera hêrişan amadekarîye keno û vat: ''Bi hezaran merdimî semedê pawitişê şaristanî yenê pêser û yewinanê xo amade kenê. Koçberîya bêpeynîye ra hînî bes o. Şar pê erkê xopawitişî têgêreno. Ez bi xo zî semedê pawitişê şar û erdî têgêrena.''
Berxwedan Korşîtî qala gefanê hêrişî yê dewleta tirke kerde û vat: ''Armancanê dewleta tirke ra yew zî îşxalê Dirbêsîyê yo. Dewleta tirke wazena pê hêrişan tarîxê kahanî yê nê şaristanî çin bikera û şar qetil bikera. Xora no şaristan înan kerdo di parçe. Wexto ke set Serêkanîy,ê Ceylanpinarî sînor naro şaristan bi di parçe. Ê wazenê hetê bînî zî îşxal bikerê.
Wexto ke bi erkê pawitişî têgêrena domanîya mi yena mi vîrî û ez naye ra hêz gêna. Coka ez do nê şaristanî ra fek vera nêda. Ez resaya a aste ke eşkena semedê nê erdî ganê xo feda bikera. Ma verî zî vatêne 'ya serkewtiş yan merg.' Ma hînî mergî qebul nêkenê û vanê 'ya serkewtiş yan zî serkewtiş.' Ma domananê nê erdî amade yê. Ma do vera îşxalî wurzê payan ser. Ma do apey gamêke nêerzê. Ma  do pêro pîya xo ver bidê.''
